**Bariéry v prístupnosti**

Každý človek má právo zapájať sa do spoločenského života a pracovať v rámci svojich možností. Na zabezpečenie tohto práva je potrebná dôsledná eliminácia rôznych bariér v spoločnosti a postupné vytvorenie inkluzívneho prostredia.

**V súčasnosti existuje v prostredí mnoho bariér, ktoré je potrebné postupne eliminovať:**

• **architektonické bariéry**, ktoré sú charakteristické obmedzením voľného pohybu osôb v stavebnom prostredí – v exteriérovom prostredí miest, obcí a v prírodnom prostredí, v dopravných budovách, v budovách občianskej vybavenosti, v budovách na bývanie, v objektoch neverejných poskytovateľov služieb, na pracoviskách a pod.

• **bariéry v doprave**, ktoré obmedzujú mobilitu osôb so zdravotnými znevýhodneniami – prístupnosť dopravnej infraštruktúry, dopravných prostriedkov, ale aj informácii v doprave,

• **bariéry pri používaní produktov / výrobkov**, ktoré sú výsledkom nevhodného dizajnu produktov – zlá ergonómia produktov, ťažkosti pri používaní produktov (napr. ťažko otvárateľné, nevhodne umiestnené...), zložitá manipulácia (preferuje sa intuitívne používanie), dlhé a neprehľadné návody na užívanie a pod.,

• **informačné bariéry**, ktoré obmedzujú prístup k informáciám v štátnej správe a samospráve, prístup k vzdelávaniu, prístup na trh práce, prístup k informáciám v doprave, k výzvam súvisiacim s verejným obstarávaním, k volebnému právu, prístup k službám, médiám a pod. (dotýka sa najmä osôb s poruchami zraku, sluchu a mentálnych schopností),

• **komunikačné bariéry**, ktoré obmedzujú komunikáciu medzi poskytovateľom a prijímateľom služieb, medzi učiteľom a študentom, zamestnávateľom a zamestnancom, ale aj napr. obmedzené vnímanie spoločenských a kultúrnych podujatí, služieb v cestovnom ruchu... (dotýka sa najmä osôb s poruchami zraku, sluchu a mentálnych schopností),

• **bariéry v postojoch ľudí**, ktoré súvisia s neochotou, nízkou empatiou, alebo s nedostatočnou vôľou ľudí / rozhodovateľov odstraňovať bariéry.